Oficiālais Vēstnesis 253 E , 13/10/2005 Lpp. 0035 - 0037



P6_TA(2005)0017 Situācija Tuvajos Austrumos Eiropas Parlamenta rezolūcija par situāciju Tuvajos Austrumos Eiropas Parlaments, - ņemot vērā Parlamenta iepriekšējās rezolūcijas par situāciju Tuvajos Austrumos, it īpaši Parlamenta 2003. gada 23. oktobra rezolūciju [1], - ņemot vērā ANO Drošības padomes Rezolūciju Nr. 242, Rezolūciju Nr. 338, Rezolūciju Nr. 425, Rezolūciju Nr.1373 un Rezolūciju Nr.1397, - ņemot vērā Palestīnas prezidenta vēlēšanu rezultātus, - ņemot vērā Eiropas Savienības vēlēšanu novērošanas delegācijas un Eiropas Parlamenta novērotāju paziņojumu, - ņemot vērā "Četrinieka" 2003. gada 30. aprīļa "Ceļa karti mieram", - ņemot vērā Reglamenta 103. panta 4. punktu, A. tā kā Palestīnas prezidenta vēlēšanas noritēja apmierinoši, neskatoties uz sarežģīto situāciju Palestīnas teritorijā Izraēlas okupācijas dēļ; un tā kā vēlēšanas nozīmē izšķirošu iespēju atjaunot miera procesu un varētu kalpot par piemēru citām vēlēšanām reģionā; B. noraizējies par okupācijas ietekmi uz vēlēšanām saistībā ar pārvietošanās brīvības ierobežojumiem gan attiecībā uz kandidātiem, gan vēlētājiem, par vardarbību un dažu kandidātu īslaicīgiem arestiem laikā, kad viņi centās nokļūt pie saviem potenciālajiem vēlētājiem Austrumjeruzalemē un par būtiskajiem ierobežojumiem, kas bija noteikti Jeruzalemes iedzīvotājiem, kuri izmantoja savas vēlēšanu tiesības; C. tā kā nesenie teroristu uzbrukumi, kuru mērķis bija izjaukt mēģinājumus uzsākt sarunas, notika laikā, kad bija reālas cerības atjaunot politisko procesu; noraizējies par šo uzbrukumu sekām un atriebību par abu pušu upuriem, kā arī citiem ierobežojumiem palestīniešiem; 1. atzinīgi vērtē pirmo prezidenta vēlēšanu kopš 1996. gada panākumus un īpaši vēlētāju aktivitāti; izsaka cieņu palestīniešu tautai un varas iestādēm par izrādīto apņemšanos ieviest demokrātiju par spīti okupācijai, ko īpaši apliecināja palestīniešu sievietes, kuras palīdzēja nodrošināt vēlēšanu norisi un lielā skaitā piedalījās balsošanā; 2. uzskata, ka Palestīnas pašpārvaldes jaunais prezidents Mahmuds Abass un citi kandidāti, ņemot vērā reālos apstākļus, priekšvēlēšanu kampaņu veica ar lielu atbildību un ievērojot starptautiskos standartus; 3. mudina Izraēlu, ņemot vērā Palestīnas likumdevējvaras vēlēšanu tuvošanos, pilnībā ievērot visu Austrumjeruzalemes iedzīvotāju starptautiski atzītās tiesības vēlēt un veicināt procesu tā, lai līdz likumdevējvaras vēlēšanām novērstu prezidenta vēlēšanās novērotos šķēršļus; 4. atzinīgi vērtē ES novērošanas delegācijas efektivitāti un aicina Padomi un Komisiju sagatavot vēl vienu delegāciju vispārējām vēlēšanām 2005. gada jūlijā, lai atbalstītu plurālismu un līdzsvarotu visu kandidātu pieeju plašsaziņas līdzekļiem, un sadarbībā ar Izraēlas varasiestādēm atrastu iespēju novērst Austrumjeruzalemē dzīvojošo palestīniešu grūtības; 5. izsaka nožēlu par nozīmīga skaita Palestīnas Centrālās vēlēšanu komisijas locekļu atkāpšanos no amata, protestējot pret politisko spiedienu vēlēšanu dienā, lai pagarinātu balsošanas laiku; 6. aicina jauno Izraēlas valdību un Palestīnas pašpārvaldi izmantot vēlēšanu rezultātu sniegtās iespējas un atsākt sarunas; aicina ES nekavējoties uzņemties iniciatīvu kā vienam no "Četrinieka" locekļiem un īpaši sadarbībā ar ASV, saskaņā ar abu papildinošajām lomām miera procesā, lai uzsāktu jaunu intensīvas abpusējas sadarbības posmu, kopīgi cenšoties panākt mieru reģionā; 7. aicina Padomi, KĀDP Augsto pārstāvi un Komisiju pilnībā iesaistīties šajā procesā, turpināt palīdzēt Palestīnas pašpārvaldei un iedzīvotājiem, kā arī attīstīt dialogu ar Izraēlu Barselonas procesa un Eiropas kaimiņattiecību politikas sakarā saskaņā ar Padomes jau pieņemtajiem rīcības plāniem; 8. īpaši mudina prezidentu M. Abasu realizēt vēlmi beigt vardarbību, izsaka gandarījumu par prezidenta M. Abasa veiktajiem pasākumiem, kā arī par viņa gatavību pārveidot un pastiprināt kontroli pār Palestīnas drošības spēkiem un pilnībā iesaistīties dialogā ar visām ieinteresētajām pusēm; uzskata, ka šo mērķu sasniegšanai ir nepieciešams pilnīgs ASV un ES politisks atbalsts, kā arī aktīva Izraēlas sadarbība; 9. aicina Palestīnas pašpārvaldi atzīt palestīniešu tautas demokrātijas centienus un veicināt tiesiskumu, tiesu iestāžu neatkarību, labāku valdības likumdevējvaras un izpildvaras nodalīšanu, labu pārvaldību, tostarp pārredzamu grāmatvedību un cīņu pret korupciju; 10. atkārtoti un tieši šajā brīdī pasludina, ka Tuvo Austrumu konflikta risinājums ir iespējams tikai bez iepriekšējiem nosacījumiem, sarunu ceļā vienojoties par noteiktu un galīgu miera līgumu, kas paredzēts joprojām spēkā esošajā "Ceļa kartē", balstoties uz divu demokrātisku, suverēnu un dzīvotspējīgu valstu mierīgu līdzāspastāvēšanu ar drošām un atzītām robežām; 11. uzskata, ka ilgstošu mieru var saglabāt, tikai patiesi iesaistot visus sabiedrības slāņus un abu pušu pilsoniskās sabiedrības, kuras vēlas uzturēt dialogu; šajā sakarā aicina "Četrinieku" pilnībā izmantot Ženēvas vienošanos kā papildinājumu "Ceļa kartei" un šajā sakarā veicināt sarunu turpināšanu starp abām pilsoniskajām sabiedrībām; 12. nosoda visus teroristu uzbrukumus un jebkādas vardarbības izpausmes no abām pusēm; pieprasa, lai bruņotās palestīniešu grupas atturas no jebkādiem uzbrukumiem un atgādina tām, ka jebkura terorisma un vardarbības forma ne tikai izraisa nevainīgu cilvēku bojāeju, bet arī kaitē miera procesam un civiliedzīvotāju dzīves apstākļiem; aicina Izraēlas valdību atturēties no atriebības un izbeigt nelikumīgu slepkavošanu; 13. aicina Izraēlas valdību kā ticamu pirmo soli "Ceļa kartes" un ANO Drošības padomes rezolūciju īstenošanā ceļā uz ilgstošu mieru veikt karaspēka atvilkšanu no Gazas un citām okupētajām teritorijām, iesaistot šajā plānā un sarunās Ēģipti — pirmo kaimiņvalsti, kas to apstiprināja — un Palestīnas iestādes un kopīgi to apspriežot starptautiskas novērotāju delegācijas uzraudzībā; aicina Padomi rast veidus, kā sniegt nepieciešamo palīdzību; 14. atkārtoti aicina Izraēlas valdību pārtraukt apdzīvoto vietu paplašināšanu, īpaši Jeruzalemes apkārtnē, apturēt sienas celtniecību un izpildīt Ceturto Ženēvas Konvenciju, līdz ar to izbeidzot starptautisko tiesību pārkāpumus; 15. apstiprina ES atbalstu miera procesam un piedāvā priekšlikumu ekonomiskās attīstības plānam, kuru uzraudzītu Eiropas Savienība, lai šim reģionam sniegtu stingru pamatu labklājībai un stabilitātei; 16. uzdod tā priekšsēdētājam nosūtīt šo rezolūciju Padomei, Komisijai, Palestīnas pašpārvaldei, Palestīnas Likumdošanas padomei, Izraēlas valdībai un Knesetam, ASV valdībai, Krievijas Federācijas valdībai un ANO ģenerālsekretāram. [1] OV C 82 E, 1.4.2004., 610. lpp. --------------------------------------------------